ועדת הפנים ואיכות הסביבה, כנסת 18, פרוטוקול מספר 480, 2012-01-09 11:00

אריה ביבי: שלום, אני פותח את ישיבת הוועדה.

אריה ביבי: אני מבקש ממגיש ההצעה, חה"כ סוייד, לפתוח.

חנא סוייד: ראשי כל, אני מודה לך, אדוני היו"ר, על ניהול הישיבה.

חנא סוייד: בשם כל חברי הכנסת והוועדה, אני רוצה לברך את המבקרים ואת האורחים שלנו היום בדיון הזה, במיוחד את הנציגים של העיר עכו - אנשים פעילים שאנו מכירים באופן אישי את המחויבות שלהם, את הפעילות הציבורית והקהילתית שלהם.

חנא סוייד: אנחנו מברכים כמובן גם את אנשים המשטרה, שאנחנו מכירים את הפעולה שלהם.

חנא סוייד: אדוני היו"ר, אני רוצה לציין בפתח דבריי שהמטרה של קיום הדיון הזה, שאני ביקשתי לקיים לפני כחודש, היא לשדר לתושבי עכו, יהודים כערבים, ולמוסדות, לארגונים ולאחראים בעכו, שהם נמצאים תחת העין הציבורית ותחת הביקורת הציבורית.

חנא סוייד: הציפייה שלנו, היא שכל הצדדים: האוכלוסייה, העירייה והמשטרה, יעשו כל מה שצריך על מנת לשמור על אורח חיים תקין ועל דוח קיום אמיתי בין האוכלוסייה היהודית והאוכלוסייה הערבית, שחיו בעכו עשרות שנים והשכילו לשמור על מסכת יחסים חיובית של שיתוף פעולה ומחויבות צד אחד לשני.

חנא סוייד: הדברים אמורים במיוחד על רקע התפתחויות בשנים האחרונות.

חנא סוייד: זה מספר שנים, שאנחנו רואים שיש איזשהו חומר נפץ, רוח רעה שחודרת ומחלחלת לחיי הקהילה של העיר, שמתבטאת לפעמים בעימותים ומתחים בין האוכלוסייה הערבית לבין האוכלוסייה היהודית בעכו.

חנא סוייד: זה דבר שאנחנו לא רוצים.

חנא סוייד: כפי שאמרתי, נקודת המוצא שלנו היא שעכו היא עיר של כל התושבים שלה.

חנא סוייד: חובתם של התושבים היא לשמור על אורח החיים, השלווה, השלום והיחסים הטובים בין היהודים לערבים.

חנא סוייד: לא צריך להכביר במילים על המצב בעכו מבחינת אלימות.

חנא סוייד: לפני כשנה, הצטרפתי למשלחת של האוכלוסייה הערבית, שביקרה בתחנת המשטרה.

חנא סוייד: ישבנו אז עם מפקד המשטרה בעיר, והתרענו בפניו על חוסר האונים, חוסר הטיפול המתאים והאפקטיבי של המשטרה במקרי האלימות בקרב האוכלוסייה הערבית עצמה.

חנא סוייד: שמענו הסברים, כמובן, ושמענו התחייבות מצד מפקד המשטרה, שאכן המשטרה תגביר את הפעילות שלה על מנת להילחם בתופעות של אלימות, סחר בסמים, מעשי רצח וכל מיני תופעות קשות מאוד של אלימות שנמצאת בעיר.

חנא סוייד: אני מאוד מקווה, שנשמע היום מהמשטרה דיווח על ההתקדמות ועל מצב העניינים היום.

חנא סוייד: לא פחות מדאיג, כפי שאמרתי, אדוני היו"ר, היא מסכת היחסים בין יהודים וערבים.

חנא סוייד: אני רוצה לציין באופן מיוחד את שכונת בורלא.

חנא סוייד: אני שומע, מהאזרחים הערבים בעיקר, על התקפות חוזרות ונשנות של אזרחים יהודים קיצוניים, שבאו לאחרונה להתגורר בשכונה הזו, ובעכו באופן כללי.

חנא סוייד: אני רוצה לציין, שלא נסבל מצב שבו אזרח שבה לגור בעכו, בגלל רצון אישי, תכנון דמוגרפי או כוונה פוליטית - ואני בהחלט מתכוון לכל מילה שאני אומר - לא יכול להיות שמישהו שבא אתמול רוצה לכפות את אורח החיים שלו על האוכלוסייה שחיה שם עשרות שנים.

חנא סוייד: אני מתכוון במיוחד לבחורי ישיבות, שמגיעים לעכו באופן מאורגן, ומסתובבים בקבוצות עם נשק.

חנא סוייד: הם משמיעים התקפות מילוליות נגד בחורים ונגד בחורות.

חנא סוייד: הם רוצים להשליט אווירה של פחד וטרור נגד האוכלוסייה הערבית.

חנא סוייד: זה דבר שהאוכלוסייה הערבית כאוכלוסייה אותנטית, ילידית ובעלת המקום, לא יכולה לקבל ולא יכולה לחיות עם מצבים כאלה.

חנא סוייד: אדוני היו"ר, אני לא רוצה להאריך בדבריי.

חנא סוייד: אני רוצה לסכם ולהגיד: יש איום מצד קבוצות מאוד מסוימות בעכו – וציינתי אותם - שמאיימות על אורח החיים, על היחסים בין יהודים וערבים, וחובה על עיריית עכו, על המשטרה ועל המנהיגות הקהילתית של יהודים ושל ערבים, לדעת איך לטפל בתופעה הזו ולהביא לכך שהיחסים הטובים, שאפיינו את שתי האוכלוסיות בעכו, גם היהודית וגם הערבית, ימשיכו בעתיד.

אריה ביבי: אני מודה לאדוני מגיש הבקשה.

אריה ביבי: חה"כ צרצור, בבקשה.

אברהים צרצור: אני גם אצטרף לברכות, ואברך את חברנו מהעיר עכו.

אברהים צרצור: כולי תקווה שתצאו מהישיבה הזאת קצת מעודדים, הן על ידי מה שהוועדה תגיד והן על ידי מה שיגידו נציגי המשטרה.

אברהים צרצור: המצב, כפי שאני מכיר אותו טוב מביקורים שונים שעשיתי בעיר עכו בשנים האחרונות, מדרדר מיום ליום.

אברהים צרצור: אני לא רואה את האור בקצה המנהרה בכל הקשור לתופעת האלימות הקיימת בעיר עכו, הן בעיר העתיקה והן מחוץ לכותלי העיר העתיקה, הן בקרב האוכלוסייה הערבית עצמה, והן בקרב - - -

אריה ביבי: למה אתה כזה פסימי?

אברהים צרצור: אלה העובדות.

אברהים צרצור: אני מנסה לבטא את הרגשות האמיתיים שלי עד כמה שאפשר.

אריה ביבי: תמיד צריך לראות את האור בקצה המנהרה, ולא לראות את האור של הרכבת.

אברהים צרצור: אנחנו מדברים על אוכלוסייה, שלמרות המצב הסוציו-אקונומי הקשה שלה, למרות העובדה שהיא עברה שבעת מדורי גיהינום מאז ועד היום, למרות האתגרים הקשים ביותר שהיא מתמודדת איתם יום ולילה: ברמה החברתית, ברמה הכלכלית, בשירותים השונים של החינוך וכו'.

אברהים צרצור: בביקורים שלי בעכו נפגשתי עם משפחות שכולות, ובזה אני רוצה להתמקד.

אברהים צרצור: נפגשתי עם הרבה משפחות שכולות, שאיבדו את יקיריהם על לא עוול בכפם.

אברהים צרצור: זאת בעיה.

אברהים צרצור: אנשים צעירים נרצחו בדם קר על ידי גורמים שונים.

אברהים צרצור: אני חשתי את הצעקה השותקת בלבבות של הורים: של האמהות והאבות.

אברהים צרצור: בדיונים השונים אנחנו שומעים את הטענות של המשטרה, שהיא לא מקבלת את שיתוף הפעולה הדרוש מצד האוכלוסייה הערבית כדי לפענח מקרי רצח או מקרי אלימות שונים.

אברהים צרצור: אני יכול להסכים חלקית.

אברהים צרצור: במקרה של עכו אני לא מוכן לקבל את התיזה הזו בשום פנים ואופן, היות ואני שמעתי יותר ממקור אחד, שהורים שונים באו למשטרה ורצו להגיש נתונים מסוימים ואינפורמציה מסוימת, שיכולה לעזור בחקירה מעמיקה של כל מקרי הרצח.

אברהים צרצור: אני אתן דוגמא אחת.

אברהים צרצור: אמא שאבדה את בנה, שנרצח בדם קר, פנתה יותר מפעם אחת למשטרה.

אברהים צרצור: היא התקשרה ואמרה: "יש לי נתונים שאני רוצה למסור לידי המשטרה".

אברהים צרצור: קבעו לה מועד, והיא באה פעם ראשונה, פעם שנייה ופעם שלישית לתחנת המשטרה, וכאשר היא מגיעה לשער של תחנת המשטרה אומרים לה: "אין קצין שיכול לקבל את העדות שלך".

אברהים צרצור: זה חזר על עצמו יותר משלוש פעמים.

אברהים צרצור: על כן, יש צורך בישיבה הזאת, כדי שהמשטרה תצהיר בפנינו – על אף, שאני מאמין שהיא עושה כמיטב יכולתה - שבמקרה של עכו היא צריכה להשקיע כפליים, כפול שלוש או חמש, כדי להגיע למצב בו אנשים ירגישו בנוח ובביטחון.

אברהים צרצור: האנשים בעכו הם אנשים שלווים.

אברהים צרצור: אני לא מדבר על אנשים השייכים לכנופיות כאלה או אחרות.

אברהים צרצור: אני מאוד מקווה, שביום מן הימים כולם יתאדו.

אברהים צרצור: בכפרי ובערי, וכך גם כפרים וערים ערביות אחרות, מנסים עד כמה שאפשר לבלום את העבריינים האלה.

אברהים צרצור: אני מדבר על הקורבנות של העבריינות הזו – קורבנות שנופלים בין הכיסאות, מבלי שהם יהיו קשורים בטבורם לכל מערכת העבריינות הזו.

אברהים צרצור: לכן, אני מאוד מקווה שהמשטרה תעשה את הכל, יותר מאשר ביכולתה, כדי לתת לאנשים האלה את הרגשת הביטחון, שלצערי הרב איננה קיימת בעכו.

אברהים צרצור: זה מצב שצועק לשמיים.

אברהים צרצור: תודה.

אריה ביבי: עכשיו אנחנו ניתן את זכות הדיבור לתושב עכו.

סעיד אגא: יש הרבה החלטות של הוועדה, שהמשטרה לא מיישמת.

סעיד אגא: משנת 2001 יש החלטות.

סעיד אגא: יש עשרות פעמים שלא מיישמים את ההחלטות.

סעיד אגא: ראש עיריית עכו לא מגיע, והמשטרה אומרת שאין שיתוף פעולה.

סעיד אגא: איך אתם רוצים שיתוף פעולה?

סעיד אגא: אם אני הולך להתלונן על בן אדם, אחר כך הבן אדם מתלונן עליי שאני רוצה לרצוח את ראש העיר.

סעיד אגא: האם זה שיתוף פעולה עם המשטרה?

סעיד אגא: יש החלטות.

סעיד אגא: יש במדינת ישראל 21,242 שוטרים.

סעיד אגא: בעכו יש 110-120 שוטרים.

סעיד אגא: לפי התקן, מגיע לנו שיהיו 130 שוטרים.

סעיד אגא: היתה תחנת משטרה בעכו העתיקה, בנמל.

סעיד אגא: היה תקן ל-31 שוטרים, שנעלמו.

סעיד אגא: לאן נעלמו?

סעיד אגא: אף אחד לא יודע.

סעיד אגא: בתחנה אין טרקטורון.

סעיד אגא: מתי שיש שוטרים, אין בעיות.

סעיד אגא: מתי שאין שוטרים, יש בעיות.

סעיד אגא: אני מזמין את כל הוועדה להגיע לעכו ולראות מה שהולך.

אריה ביבי: חה"כ דוד אזולאי, בבקשה.

דוד אזולאי: אני רוצה להעיר הערה אחת, ברשותך, אדוני היו"ר.

דוד אזולאי: כתושב העיר, אני יכול להעיד שהרשות המקומית משקיעה רבות בכל מה שקשור לביטחון הציבור, אם זה במצלמות ואם זה בשיטור הקהילתי.

דוד אזולאי: בעכו יש שיטור קהילתי המשותף למשטרה ולרשות המקומית.

דוד אזולאי: האם אני כתושב העיר יכול להגיד לכם שאני שבע רצון?

דוד אזולאי: עדיין לא הגענו למאה אחוז, לצערי הרב.

דוד אזולאי: זה לא רק בעכו.

דוד אזולאי: זה בכל הארץ.

דוד אזולאי: זה המצב.

דוד אזולאי: כולנו מכירים את חוסר הביטחון האישי של חלק גדול מהציבור במדינת ישראל.

דוד אזולאי: באמצעים שיש, זה המקסימום שהרשות המקומית יכולה לתת בנושא הזה.

דוד אזולאי: לגבי המשטרה – אני יכול להעיד שלפני כ-4-5 שנים, בהמשך למה שאמר סעיד, הוקצה טרקטורון מיוחד בעיר העתיקה, וגם הוספו תקנים למשטרת עכו.

דוד אזולאי: חשוב לשמוע מנציגי המשטרה, אם אכן קוצצו תקנים.

דוד אזולאי: אני יודע שאחרי המהומה הגדולה היה תגבור בצורה בלתי רגילה, וזה הוכיח את עצמו בשטח.

דוד אזולאי: הציבור ראה שוטרים, הסתובבו שוטרים.

דוד אזולאי: אם זה נכון שקוצצו תקנים בעכו, נשמח לשמוע.

דוד אזולאי: אז נוכל לדרוש להחזיר את התקנים חזרה למועצת עכו.

אריה ביבי: אני מעביר את רשות הדיבור לחבר מועצת העיר אחמד עודה.

אחמד עודה: אני רוצה להתייחס לשני מישורים.

אחמד עודה: יש אלימות כלפי האוכלוסייה הערבית בעיר עכו מצד מוסדות: עירייה, משרדי ממשלה שנמצאים בעיר, שהם בדרך פעילותם ומתן השירותים לאוכלוסייה הערבית מתנהגים בצורה ברוטאלית.

אריה ביבי: מי מתנהג בצורה ברוטאלית?

אחמד עודה: העירייה והמשרדים.

אריה ביבי: אתה חבר מועצה, לא?

אחמד עודה: כן.

דוד אזולאי: מה זאת אומרת "העירייה מתנהגת בצורה ברוטאלית"?

אריה ביבי: אני לא מבין את זה.

דוד אזולאי: אולי כדאי לשמוע הסבר.

אריה ביבי: מר עודה, אתה חבר מועצה.

אריה ביבי: אני רוצה שתפרט, אבל תיכנס לקואליציה- אופוזיציה.

אריה ביבי: פה התכנסנו לטובת העיר עכו.

אריה ביבי: אל תיכנס למצב של פוליטיקה.

אריה ביבי: הנימה שלך לא מוצאת חן בעיניי.

אריה ביבי: כנס לטובת העיר.

אריה ביבי: אתה אומר: "העירייה".

אריה ביבי: עזוב את זה.

אריה ביבי: אנחנו מדברים על מי לא בסדר.

אריה ביבי: שים את זה על השולחן.

אברהים צרצור: הוא לא הספיק לדבר, וכבר הסקת מסקנות.

אברהים צרצור: אנחנו מכירים טוב, דרך אגב.

אברהים צרצור: תן לו לפרט.

אריה ביבי: אני לא רוצה להפוך את הישיבה הזו לפוליטית.

אחמד עודה: אני לא באתי לכאן לייצג קואליציה או אופוזיציה.

אחמד עודה: אני בא להציג כאן מצב, שכולם מכירים אותו אבל מנסים להתעלם ממנו.

אחמד עודה: יש אי שוויון, ויש גם אלימות מצד המוסדות של מדינת ישראל, כמו עמידר, רשות הביטוח, עיריית עכו ושאר המוסדות.

אחמד עודה: ממש אלימות כלפי האוכלוסייה הערבית.

אריה ביבי: אלימות מילולית, אי טיפול, או שכל מי שבא חוטף נבוט בראש?

אחמד עודה: אי טיפול, וגם חלק מהמוסדות האלה מתנהגים בצורה אי חוקית.

אחמד עודה: יש להקים ועדת חקירה.

דוד אזולאי: האם בגלל זה יש עובדים ערבים בביטוח הלאומי, בקופות חולים, בבנקים, בעירייה?

אברהים צרצור: דוד, תן לו.

דוד אזולאי: עם כל הכבוד, אני שומע כאן השמצות על העיר ואני לא מקבל את זה.

אברהים צרצור: הוא בא פעם בכמה שנים לכנסת.

אברהים צרצור: תן לו.

אברהים צרצור: הוא בן העיר שלך.

דוד אזולאי: ידידי, חבר הכנסת אברהים צרצור, אני חי בעיר.

אברהים צרצור: אז תן לו.

דוד אזולאי: אני מכיר את המעורבות בעיר.

דוד אזולאי: אולי הוא לא שבע רצון, אבל בעכו יש מעורבות של הערבים בכל מוסדות הציבור.

אחמד עודה: דוד, אתה אמרת דברים שלא מקובלים עליי.

אחמד עודה: תן לי להגיד את הדברים.

אריה ביבי: לא דוד.

אריה ביבי: הוא חבר כנסת פה.

דוד אזולאי: בעכו אני אומר לכולם: אני חבר בלי כנסת.

אריה ביבי: אתה יכול להגיד מה שאתה רוצה.

אחמד עודה: אתה אמרת דברים שלא מקובלים עליי, אז תן לי להגיד את הדברים.

אריה ביבי: אחמד, תדבר את העיקר, כי אנחנו מבינים מהר.

אחמד עודה: האוכלוסייה הערבית בעכו היא 30%.

אחמד עודה: בעיריית עכו העובדים הערבים מהווים 7%.

אחמד עודה: עכשיו למישור השני – בשכונת בורלא כבר יותר מ-10 שנים יש רצף של מקרי אלימות כלפי המשפחות הערביות החיות באזור, בלי פתרון לעניין הזה.

אחמד עודה: בשבוע שעבר היה ראיון טלוויזיה עם כמה תושבים, ושם אמרו שאנחנו גרשנו אותם מהשכונות המזרחיות.

אחמד עודה: זו הסתה כלפי משפחות ערביות שחיות באזור.

אחמד עודה: אני חושב, שהמשטרה צריכה לחקור את האנשים האלה שאמרו, שאנחנו גרשנו אותם.

אחמד עודה: הם מתכוונים לזה, והם הולכים לשרוף עוד בתים.

אריה ביבי: מפקד המשטרה, אני מבקש שתתייחס לזה.

אחמד עודה: המשטרה והמערך הביטחוני של העירייה צריכים להקפיד איפה שיש סכנות.

אחמד עודה: הסכנות קיימות בשכונה הזו ובאזור הזה.

אחמד עודה: אני מקווה, שנוכל לשתף פעולה, ושחברי דוד ואנשי ציבור יהודי אחרים יגידו מילים ברורות שהם נגד אלימות – דבר שלא ראינו, לצערי.

אחמד עודה: העיר היא העיר של כולם.

אחמד עודה: אני מקווה, שנצליח להמשיך לחיות ביחד.

אריה ביבי: עו"ד סאמח, בבקשה.

סאמח עירקי: אני חושב, שאנחנו צריכים להתייחס למציאות שהולכת ומתפתחת בעכו, ולבדוק את הדברים.

סאמח עירקי: הדברים שם הולכים בשני מישורים.

סאמח עירקי: התושב הערבי בעכו סובל פעמיים מאלימות: כחלק מאווירת הפשיעה שהולכת ומתפתחת בחברה הישראלית, הוא סובל פעם אחת.

סאמח עירקי: המשטרה מפגינה - כתוצאה ממחסור במשאבים ועבודה אינטנסיבית, והתוצאות מדברות בעד עצמן.

סאמח עירקי: אני לא חושב, שיש ויכוח בנושא הזה - ויושבת באזלת יד.

סאמח עירקי: הנדבך הנוסף בעכו: האוכלוסייה הערבית סובלת מאלימות לא רק בתור תושבים אלא גם בתור ערבים בתוך עכו, כאשר הדברים מתבטאים בהתבטאויות אלימות-גזעניות, וממעשים שהגיעו עד שריפת בתים ומכוניות.

סאמח עירקי: רק בחודש שעבר נפצו זכוכיות של רכב של תושב ערבי מאחת השכונות.

סאמח עירקי: היו שם מצלמות, והמקרה תועד.

סאמח עירקי: אני מקווה, שהמשטרה ראתה את התיעוד הזה.

סאמח עירקי: אני מקווה, שאנחנו נשמע בקרוב על הגשת כתבי אישום בעכו.

סאמח עירקי: זה לא רק אינטרס של החברה הערבית ותושבי עכו, אלא אינטרס של משטרת ישראל, שהיום יש לה תדמית של העדר הרתעה.

סאמח עירקי: האלימות שהולכת ומתפתחת בחברה הערבית מעידה על כישלון מוחץ של משטרת ישראל, בראש ובראשונה.

סאמח עירקי: הכדור הוא במגרש של משטרת ישראל, כאשר מדברים על פשיעה, על ארגוני פשע, וזה להבדיל מהתמודדות עם תופעות אלימות.

סאמח עירקי: במקרים של אלימות גם התושבים צריכים לשתף פעולה, דרך תוכניות חינוך וכו'.

סאמח עירקי: מיגור הפשיעה הוא באחריות המשטרה.

אריה ביבי: אחרון הדוברים מהתושבים היא ג'והיינה.

אריה ביבי: לא לחזור על דברים שנאמרו.

ג'והיינה ספו: אני מדברת בתור ילידת עכו.

ג'והיינה ספו: ב-5 שנים האחרונות אנחנו מתמודדים עם סיטואציה מאוד בעייתית, עם אווירה מאוד גזענית ומאוד מסיתה נגד התושבים הערביים בעכו.

ג'והיינה ספו: כמישהי שעברה לגור באזור העיר החדשה כאשר הייתי בת 7, אני יכולה להגיד לכם שזה לא היה מעבר פשוט.

ג'והיינה ספו: זה לא היה פשוט לעבור מאזור העיר העתיקה לאזור צפון העיר, לגור שם ולהשתלב בתוך שכונה שרוב רובה יהודים.

ג'והיינה ספו: עדיין זה לא משתווה למראות ולאמירות הגזעניות, שתושבים הערבים ואני מתמודדים איתן בתוך העיר עכו.

ג'והיינה ספו: התחושה היום – ולא רק התחושה, אלא גם העובדה – שאנחנו כתושבים נמצאים על תנאי.

ג'והיינה ספו: אנחנו יודעים שאנחנו חיים בתוך עיר יהודית, ואנחנו – 30% מתוך האוכלוסייה הילידית של העיר – צריכים להתנהג לפי הקודים של העיר היהודית.

ג'והיינה ספו: משמע: היום יש בנייה של שכונות חדשות, המיועדות רק לשומרי שבת – מידור של האוכלוסייה הערבית בצפון.

דוד אזולאי: איפה יש דבר כזה?

דוד אזולאי: תגלי לי, אני לא יודע.

ג'והיינה ספו: בצפון.

ג'והיינה ספו: אני לא אכנס לדיון עכשיו.

דוד אזולאי: אני אשמח שתגיד לי, כי אני מחפש שכונה כזו לגור בה.

ג'והיינה ספו: אני חושבת, שאתה צריך דווקא להתמודד עם זה ולא לשמוח וללכת לגור שם.

דוד אזולאי: אני רוצה שתגידי, אני רוצה לעבור לגור שם.

ג'והיינה ספו: אני לא אכנס לדיון על זה.

ג'והיינה ספו: מה מניע אותי עכשיו לומר את מה שאני אומרת?

ג'והיינה ספו: כולנו היינו עדים בשנת 2008 למה שקרה בעכו.

ג'והיינה ספו: אנחנו באים לכאן כדי להגיד, שאנחנו מאוד מבוהלים ומפוחדים ממה שיכול להתרחש גם בעתיד.

ג'והיינה ספו: העניינים לא נגמרו שם.

ג'והיינה ספו: אני חושבת, שיש אחריות גדולה של המשטרה, שלנו כתושבים ושל עיריית עכו, לפעול כדי שהמצב הזה לא יחזור לשם.

ג'והיינה ספו: אני רוצה לציין שני דברים קטנים.

ג'והיינה ספו: כאשר אני רואה נוכחות משטרתית אדירה ביום כיפור בעכו, זה לא מסתדר מבחינת ההיגיון.

ג'והיינה ספו: אני חושבת, שיש פה אלמנט של הסתה.

ג'והיינה ספו: כאשר אני רואה את כוחות המשטרה האדירים, מאות שוטרים שמסתובבים בעכו, זה בעייני הזמנה להתנגשות בין התושבים.

ג'והיינה ספו: במקומות שאני רוצה נראות משטרתית יותר גדולה, אני לא רואה זאת.

ג'והיינה ספו: אני מתכוונת לאזורי פשיעה ולאזורים אחרים.

ג'והיינה ספו: דובר על כך שאנחנו לא מרגישים מספיק ביטחון אישי.

ג'והיינה ספו: אני לא מרגישה ביטחון אישי.

ג'והיינה ספו: כאשר אני עוברת בעיר העתיקה ויורים במישהו מולי, זה ממש לא ביטחון אישי.

ג'והיינה ספו: שם הייתי רוצה לראות נוכחות משטרתית, וגם לראות תוצרים: לראות מעצרים, לראות שאנשים מקבלים דין וחשבון על מה שהם עושים.

ג'והיינה ספו: אני חושבת, שהגזענות והאלימות בעכו היא איומה.

ג'והיינה ספו: אנחנו נמצאים בסיטואציה מאוד קשה.

אריה ביבי: מי נציג העירייה?

יניב אשור: אני נציג העירייה.

אריה ביבי: אין פה סגן ראש עיר?

יניב אשור: לא.

יניב אשור: אני הממונה מטעם הרשות.

אריה ביבי: אתה הקב"ט.

יניב אשור: אני קב"ט העירייה.

קריאה: זו לא פעם ראשונה.

יניב אשור: כנציג הרשות, אני קודם כל מגנה את כל תרחיש האימים שמציגים פה בנוגע לעיר עכו.

יניב אשור: עכו היא עיר של דו קיום.

יניב אשור: עכו היא עיר שיש בה תמהיל של תרבויות, אוכלוסיות ודתות.

יניב אשור: להגיד שעכו היא בעיה של כל המדינה, זה לא נכון.

יניב אשור: כל היושבים פה מכירים אותי, והיו בינינו שיחות לא פעם אחת.

יניב אשור: העירייה עצמה משקיעה המון, גם מעבר ליכולות שלה.

יניב אשור: אולי זה לא נראה לכל אחד, אבל ראש העיר, גם בישיבה האחרונה, גינה את המקרה הנקודתי בשכונת בורלא – ניפוץ החלונות.

אריה ביבי: חוץ מזה שהוא גינה, מה הוא עשה?

יניב אשור: ברגע שהעלו את הטענות, סיירת הביטחון עבדה באופן נקודתי בשכונת בורלא.

יניב אשור: כתוצאה מהפעילות של העירייה, של סיירת הביטחון, על פי ההכוונה של המשטרה, תפסנו את אחד החשודים "על חם" בהתפרצות לרכב.

יניב אשור: כתב האישום האחרון בנושא הזה הוא תוצר המשך של המשטרה.

יניב אשור: בנוסף, העירייה גם פועלת בתחום הרווחה והחינוך.

יניב אשור: הנוער המוכר כנוער בעייתי מטופל על ידי מוסדות החינוך.

יניב אשור: יש מועדוני נוער, יש מרכז נוער, שנמצא ומופעל בתוך השכונה הבעייתית עצמה.

אריה ביבי: כמה מתנ"סים יש בעכו, וכמה מתנ"סים משותפים ליהודים וערבים יש בעכו?

יניב אשור: אין לי מספר.

קריאה: יש אחד בעכו העתיקה.

אחמד עודה: מתנ"סים משותפים אין.

אחמד עודה: יש מתנ"ס אחד בעיר העתיקה, שיש בו 4 חדרים.

אריה ביבי: עזוב.

אריה ביבי: זה לא משנה אם יש בו 4 חדרים.

אריה ביבי: יש מתנ"ס אחד לערבים.

אריה ביבי: הלאה.

אחמד עודה: שני חדרים מתוכם זה למשרדים.

אברהים צרצור: מתנ"ס צנוע, תגיד.

אחמד עודה: בעיר החדשה יש שני מתנ"סים: מתנ"ס אחד ממש ליד השכונה הבעייתית הזו.

אריה ביבי: האם אנשי השכונה משתתפים במתנ"ס?

אחמד עודה: ערבים, לא.

אריה ביבי: הבנתי.

אחמד עודה: שני הבנים שלי היו שם במקרה, והם חטפו מכות מאחד הצעירים שם.

אריה ביבי: הבנתי.

אריה ביבי: יניב, בבקשה.

יניב אשור: אני חייב להגיד ולומר, שיש מרכז גישור שהעירייה מפעילה.

יניב אשור: יש גם מרכזי נוער שהעירייה מפעילה.

יניב אשור: יש תוכנית "מוטב יחדיו"- תוכנית שעובדת בצורה מצוינת.

יניב אשור: להגיד שהעירייה לא עושה מספיק, זה לא נכון.

יניב אשור: העירייה עושה מעל ומעבר בנקודות שהיא יכולה לעשות.

יניב אשור: חשוב לי לציין – ואני חושב שגם ראש העיר יגיד את זה – הלוואי שבכל מקום במדינה היו יותר שוטרים.

יניב אשור: חשוב לציין, שמרחב גליל היה יושב בעכו – וכאן אני מתחבר לתחושות התושבים - ואז את תנועת כל היחידות המיוחדות והניידות, היית מרגיש כל הזמן בעכו.

יניב אשור: כיום המרחב הזה פורק, ולפני מספר חודשים עבר לאזור חיפה.

יניב אשור: ראש העיר מנסה לגשר על כל התחלופה הזו על ידי הפעלת ניידות משולבות.

אחמד מלאעי: אני מהתנועה האסלאמית.

אחמד מלאעי: הוא אמר שהם עשו גישור.

אחמד מלאעי: לפני הצעת חבר הכנסת חנא סוייד, הם עשו גישור בין יהודים לערבים.

ריחאניה אבו אל-חיר: בעמידר יש גזענות.

ריחאניה אבו אל-חיר: יש אישה שקיבלה אישור לדיור ציבורי, חתמה על הסכם, שילמה 1,000 שקלים, וכאשר היא חזרה הביתה היא קיבלה טלפון שיש אנשים דתיים שלא רוצים שהיא תגור שם.

ריחאניה אבו אל-חיר: אמרו לה: "אי אפשר, נחליף לך דירה אחרת".

אריה ביבי: חה"כ דוד אזולאי, בבקשה.

דוד אזולאי: דיברו כאן על אירועי יום כיפור.

דוד אזולאי: זה פרק שחור בהיסטוריה של עכו.

דוד אזולאי: אני מציע לכל החברים כאן לרדת מהנושא הזה.

דוד אזולאי: אני מאוד מעריך את הפעולה של המשטרה בחגים של היהודים ושל הערבים, כאשר היא מפגינה יותר נוכחות.

דוד אזולאי: זה טוב שזה קורה.

דוד אזולאי: זה לא לגנאי אלא לשבח.

דוד אזולאי: לא צריך לתקוף את המשטרה בעניין הזה.

דוד אזולאי: הזכירו כאן אלימות כנגד ערבים.

דוד אזולאי: רבותיי, צריך להגיד את האמת: יש גם צד שני.

דוד אזולאי: נשרפו בתי כנסת.

דוד אזולאי: פגעו בבתי עלמין יהודיים, ניפצו מצבות.

דוד אזולאי: לא שמעתי פה אף אחד שדיבר על הדברים האלה.

דוד אזולאי: לא שאני לא יודע גם על אלימות בצד השני.

דוד אזולאי: יש אלימות, אבל בואו נפריד בין הדברים.

דוד אזולאי: אני יודע, שהעירייה וראש העיר בראשה עושים מאמצים רבים, עד כדי כך שראש העיר מותקף על ידי האוכלוסייה היהודית שהוא עושה יותר מדי למען האוכלוסייה הערבית.

דוד אזולאי: לכן, אם ראש העיר עושה ומשתדל לעשות ואנחנו מגיעים לפה ומוציאים דיבה רעה על העיר, זה לא הוגן.

דוד אזולאי: צריך להימנע מהדברים האלה.

דוד אזולאי: אני רוצה להגיד לחה"כ חנא סוייד: בואו נפריד בין פשיעה ואלימות, לבין התנהלות של דו קיום של יהודים וערבים בעכו.

דוד אזולאי: רבותיי, יש שיתוף פעולה בין יהודים וערבים בעכו.

דוד אזולאי: יש בעכו דו קיום.

דוד אזולאי: כולם נמצאים וכולם שותפים.

דוד אזולאי: אחמד, תעשה לי טובה ואל תחפש את האחוזים של הערבים שעובדים בעיריית עכו.

דוד אזולאי: אתה יודע, כמה עובדים הכניס ראש העיר הנוכחי לעיריית עכו.

דוד אזולאי: אם אתה לא יודע, תבוא ואני אגיד לך.

אריה ביבי: זכות הדיבור למגיש ההצעה לסדר.

אריה ביבי: אני מבקש לדבר דקה אחת, כי אני רוצה לתת למשטרה להשיב.

אברהים צרצור: אדוני היו"ר, אני לא חושש לדו הקיום עם דוד אזולאי או עם התושבים הוותיקים בעכו.

אברהים צרצור: אני יודע שבכל צירוף של אוכלוסיות שונות יש קצת מתחים, אבל חכמים יכולים לשלוט בזה.

אברהים צרצור: חה"כ אזולאי לא שמע את הפתיח של הדברים שלי.

אברהים צרצור: אני לא חושש מאנשים כאלו.

אברהים צרצור: אני חושש מכניסה של גרעין אידיאולוגי שנכנס לעכו.

אברהים צרצור: על זה אני רוצה לשמוע מהמשטרה.

אברהים צרצור: האם היא מזהה את הסכנה הזו לשלום בעכו, ואם כן מה היא עושה בנדון.

אברהים צרצור: יש כניסה של כל מיני אוכלוסיות חדשות שמגיעות לעכו.

אריה ביבי: סנ"צ ויקטור, יש לך ולקצין החקירות 6-7 דקות.

אריה ביבי: תענה לעניין, לנקודות שהעלו התושבים.

אריה ביבי: אני רוצה לדעת מהו המפתח של התקן שלכם אל מול מה שיש לכם במצבה.

אריה ביבי: בנוסף, לגבי החוף - איך אתם ירדתם מ-32 שוטרים לכמעט וכלום?

אריה ביבי: איפה הטרקטורון?

ויקטור בוסקילה: אני מפקד תחנת עכו ב-4 החודשים האחרונים.

אריה ביבי: זה הרבה זמן.

ויקטור בוסקילה: זה המון זמן.

ויקטור בוסקילה: חודש זה כמו שנה.

ויקטור בוסקילה: אני רוצה להתנצל בפני היו"ר וחברי הוועדה על האיחור.

ויקטור בוסקילה: לא לקחנו בחשבון את זמן הבידוק הארוך.

ויקטור בוסקילה: אני מניח, שהטריגר לדיון הזה היו האירועים בבורלא.

ויקטור בוסקילה: היו לנו רצף של אירועים כלפי כלי רכב של תושבים ערבים.

ויקטור בוסקילה: אנחנו מדברים על 4 אירועים: אחד באוגוסט ועוד 3 אירועים בנובמבר.

ויקטור בוסקילה: אגב, על אחד מהם לא הוגשה תלונה.

ויקטור בוסקילה: שלושה מהאירועים כוונו נגד רכבו של אדם אחד.

ויקטור בוסקילה: כאשר זיהינו שמדובר באיזושהי מגמה, נכנסנו לעניין.

ויקטור בוסקילה: אמר פה יניב, שאנחנו עושים הרבה דברים בשיתוף עם העירייה.

ויקטור בוסקילה: יש את השיטור המשולב, ומבחינתנו זו מכפלת כוח רצינית.

ויקטור בוסקילה: אנחנו עובדים ביחד.

ויקטור בוסקילה: אני שמח להודיע לעורך דין המכובד ולשאר הנוכחים, שפענחנו את המקרים האלה.

ויקטור בוסקילה: יש כתב אישום עם בקשה למעצר עד תום ההליכים נגד 4 נערים תושבי הרחוב הזה.

ויקטור בוסקילה: מי שראה את הסרט, יודע שאי אפשר לזהות אף אחד שם.

ויקטור בוסקילה: גם אם אבא שלהם היה רואה את הסרט, הוא לא היה מזהה אותם.

ויקטור בוסקילה: השקענו הרבה, בגלל שהבנו שמדובר במשהו על רקע לאומני.

ויקטור בוסקילה: ברגע שהבנו שזה העניין, בגלל הרגישות והמורכבות של העיר עכו, מבחינתנו זה עובר להיות ראשון בסדר העדיפויות.

ויקטור בוסקילה: אני יכול להגיד לכם, שיש לנו רחובות עם 12-13 אירועים בחודש של גרימת נזק לרכבים, וכל התושבים ברחוב הזה הם יהודים.

אברהים צרצור: אז אני מבין, שאתה בעצם מאשר את החשש שיש קבוצה שמאיימת או שמבצעת.

אריה ביבי: תן לו לסיים את הסקירה.

אברהים צרצור: זה לב העניין, והוא אמר את זה.

ויקטור בוסקילה: אני אומר את זה באופן הכי גלוי.

ויקטור בוסקילה: מדובר בארבעה נערים בגילאים 15-17.

ויקטור בוסקילה: כאשר שאלנו אותם למה הם ביצעו את זה, הם אמרו שזה מתוך שעמום.

ויקטור בוסקילה: נגד אחד יש כבר מעצר עד תום ההליכים.

ויקטור בוסקילה: הוא במעצר בית, כי מדובר בקטינים ללא עבר.

ויקטור בוסקילה: ארבעתם תושבי השיכון, ארבעתם ללא עבר פלילי, אבל הם עבריינים.

ויקטור בוסקילה: הם הודו בעוד מקרים של התפרצויות לכלי רכב, לאוטובוסים.

ויקטור בוסקילה: חלק מהרכוש הם החזירו.

ויקטור בוסקילה: הם עבריינים, פרחחים.

ויקטור בוסקילה: להגיד לכם שהם מובלים על ידי אג'נדה לאומנית?

ויקטור בוסקילה: אני לא חושב, וזה ניכר גם מהשיחות עם הנערים והתפקוד שלהם.

ויקטור בוסקילה: זאת אומרת, האירועים האלה טופלו חד משמעית במאמץ גדול שלנו, ביחד עם העירייה.

ויקטור בוסקילה: נגד השלושה האחרים צריכה להתקבל החלטה בפרקליטות בימים הקרובים.

ויקטור בוסקילה: היום או מחר צריכה להתקבל החלטה.

ויקטור בוסקילה: זה תיק שטופל בפרקליטות בגלל הגוון הלאומני.

ויקטור בוסקילה: זו עבירה על רקע לאומני.

ויקטור בוסקילה: הלכנו על הסעיף החמור.

ויקטור בוסקילה: רוב אנשי הציבור הערבי בעכו היו אצלי בישיבה בעקבות האירועים האלה.

ויקטור בוסקילה: אמרתי להם ואני אומר את זה גם פה: משטרת ישראל בכלל, ובטח תחנת עכו, לא חוקרת ולא בודקת אירועים על פי גזע, מין או דת.

ויקטור בוסקילה: אם יש עבירה, אנחנו מטפלים.

ויקטור בוסקילה: כאשר יש רקע לאומני או רקע רגיש אחר, אנחנו כמובן משקיעים.

אריה ביבי: אדוני מפקד התחנה, אני חושב שיש לך טעות יסודית, כאשר אתה אומר: "יש עבירה, אני מטפל".

אריה ביבי: אם אני הייתי מפכ"ל, אני הייתי שרוצה שמפקד התחנה ייזום דברים ולא ירדוף אחרי הדברים.

אריה ביבי: זה השוני בין התפיסה שלי לתפיסה שלך.

ויקטור בוסקילה: אנחנו כל הזמן יוזמים.

אריה ביבי: אני רוצה שאתה תיזום, שאתה תהיה בשכונות המוכות עוד לפני שיבצעו את הדברים.

אברהים צרצור: מניעה והרתעה.

ויקטור בוסקילה: אני מסכים איתך.

אריה ביבי: הוא יודע למה אני מתכוון.

אריה ביבי: זאת אומרת, לעשות מדדים של שכונות מוכות אל מול שכונות לא מוכות.

אריה ביבי: פה שמים את מירב הכוח, ושם שמים מעט כוח.

אריה ביבי: ככה משטרה מתנהלת, לפי תפיסתי.

אריה ביבי: אני לא יודע מה התפיסה שלך.

ויקטור בוסקילה: בוודאי.

ויקטור בוסקילה: אם הובן מדבריי שאנחנו יושבים ומחכים לאירועים ורק אז אנחנו מתחילים לפעול, זה לא נכון.

ויקטור בוסקילה: לא זאת היתה כוונתי.

ויקטור בוסקילה: זה בטח לא כך.

ויקטור בוסקילה: הטענה היתה, שכאשר מדובר באירועים נגד ערבים לא עושים מספיק.

ויקטור בוסקילה: אני לא בודק אם האירוע הוא נגד ערבי או יהודי.

אריה ביבי: אתה יכול להתעלם מזה.

אריה ביבי: זה בסדר.

ויקטור בוסקילה: זאת היתה הטענה המרכזית, וגם היו רמיזות כאלה בין השורות.

ויקטור בוסקילה: כמובן שאנחנו עובדים לפי תוכנית – ואם היו לי יותר מ-7 דקות הייתי מפרט אותה.

ויקטור בוסקילה: יש רחובות בעייתיים יותר בעכו, שיש בהם יותר פשיעה, ושם אנחנו שמים הרבה יותר כוחות.

ויקטור בוסקילה: אני יכול להגיד את שמות הרחובות האלה, אבל זה יגיד משהו רק לתושבי העיר.

ויקטור בוסקילה: אני גם חושב שיש פה איזושהי השחרה של התמונה.

ויקטור בוסקילה: אני לא רוצה להיכנס לזה יותר מדיי, אבל אין לנו הרבה אירועים על רקע לאומני, לפחות על פי התלונות.

ויקטור בוסקילה: כמו שאמרו פה מכובדי לפניי, זה לשני הצדדים.

ויקטור בוסקילה: אין הרבה אירועים כאלה, וכאשר יש אירועים כאלה אנחנו מטפלים בהם במהירות המרבית, כמו שקרה במקרה הזה.

ויקטור בוסקילה: לגבי התקינה – רצית שאני אתייחס, אדוני היו"ר.

ויקטור בוסקילה: אני הייתי סגן מפקד תחנת עכו בשנת 2006, בזמן מלחמת לבנון השנייה.

ויקטור בוסקילה: אז היינו 148 שוטרים בתקן.

ויקטור בוסקילה: היום התקן של תחנת עכו עומד על 136.5 שוטרים.

ויקטור בוסקילה: כלומר, מדובר ב-12 שוטרים פחות.

ויקטור בוסקילה: בתקינה בפועל, אנחנו 131 שוטרים פחות.

ויקטור בוסקילה: באמת יש פחות שוטרים.

ויקטור בוסקילה: סעיד אמר שהיתה נקודה, שעבדה במתכונת מלאה בעיר העתיקה.

ויקטור בוסקילה: זה נכון.

ויקטור בוסקילה: נאלצו להוריד אותה, לפני שהגעתי לתחנה.

ויקטור בוסקילה: היום יש שני שוטרים בעיר העתיקה, פלוס ניידת שהיא בעיר העתיקה כל הזמן.

ויקטור בוסקילה: בטח שזה לא מספיק, אבל זה המרב שאנחנו יכולים לעשות עם האמצעים שברשותנו.

ויקטור בוסקילה: העיר העתיקה מקבלת איזושהי עדיפות.

ויקטור בוסקילה: הייתי שמח אם היו עוד תקנים בעכו.

ויקטור בוסקילה: בטח שאז העיר העתיקה היתה מקבלת עדיפות, ולא בגלל אירועים חריגים שיש שם אלא בגלל נפח התיירות הגדול.

ויקטור בוסקילה: באיזשהו מקום אלה הפנים של העיר עכו עתיקה.

ויקטור בוסקילה: התגבור שדיברו עליו פה הוא תגבור זמני בעקבות אירועים שהיו.

ויקטור בוסקילה: תגבור, כמו שאדוני יודע, טיבו להיות פה היום ומחר במקום אחר.

ויקטור בוסקילה: בתקן, כפי שאמרתי, היתה רק ירידה.

אריה ביבי: אני רוצה לסכם את הישיבה.

אריה ביבי: הדיון היה חשוב מאוד, אבל הדיון לא מוצה.

אריה ביבי: בגלל קוצר הזמן ובגלל איחור המשטרה ואחרים, הדיון לא מוצה.

אריה ביבי: לדעתי, צריכים לקיים עוד דיון ולעקוב אחרי מה שקורה.

אריה ביבי: היות ואני לא יו"ר ועדה קבוע, אתם תקבעו מתי לקיים דיון.

אריה ביבי: לדעתי, זה דיון מאוד-מאוד חשוב, שצריכים לקיים בעוד חודשיים-שלושה.

אברהים צרצור: אולי דיון בשטח.

אריה ביבי: צריכים לקיים דיון – ואתם תחליטו האם בשטח או לא – ולעקוב אחרי כל הדברים שנאמרו פה, כל הדברים שקרו מאז שנת 2001 – כפי שהביא סעיד.

אריה ביבי: אנחנו מדברים על עיר מעורבת.

אריה ביבי: המשטרה צריכה לשים דווקא שם דגש.

אריה ביבי: אני קורא פה למפכ"ל, לבדוק שהתקנים שם יהיו מלאים.

אריה ביבי: אם יש 136.5 תקנים, אז שיהיו 136.5 שוטרים ולא 131 שוטרים.

אריה ביבי: צריך לבדוק בכלל את מפתח התקנים אל מול התחנות האחרות.

אריה ביבי: איך בודקים את המפתח הזה?

אריה ביבי: מול פשיעה, מול תנועה, מול חקירות וכל הדברים האחרים, מול תחנות אחרות שהן יותר שקטות ואפשר להעביר מהן כוח אדם.

אריה ביבי: כמו ברוב המקומות בארץ, גם כאן אני רואה שהמשטרה קטנה על מדינת ישראל.

אריה ביבי: זאת אומרת, השמיכה קצרה והמיטה גדולה.

אריה ביבי: לכן, אני הייתי מציעה לפרנסי העיר, כולל המשטרה, כולל העירייה והביטחון, למצוא דרך לרתום מתנדבים ערבים ויהודים ולהגביר את המשמר האזרחי.

אריה ביבי: אם הם רוצים לקרוא לזה בשם אחר, לא איכפת לי.

אריה ביבי: העיקר להגביר את ההתנדבות, להגביר את הסיוע של משטרת קהילה.

אריה ביבי: במחלקת החינוך, היות וזו עיר מעורבת, הייתי רוצה כן לתת שיעור חובה אחד או שניים מכיתה י', במשך סמסטר, בנושא דו קיום טוב ומכובד: שאחד יכבד את השני.

אריה ביבי: כולנו ביחד צריכים לצאת בקריאה, שאלימות בכל צורה היא פוגעת.

אריה ביבי: אם היא לא פוגעת בזמן הקרוב, היא פוגעת בזמן הבינוני והרחוק, גם בדו קיום.

חנא סוייד: משחית את החברה.

אריה ביבי: אנחנו צריכים לחיות במדינה כמו שאבותינו חיו.

קריאה: מה עם החטא ועונשו?

אריה ביבי: כמו שאבותינו חיו יחד, אין שום סיבה שאנחנו נצטרך לחיות בברוטאליות, ביחסים לא טובים אחד עם השני.

אריה ביבי: חוץ מהמשטרה, יש הרבה גורמים אחרים.

אריה ביבי: אני קורא לאושיות העירייה לרתום את הגורמים האלה.

אריה ביבי: אני גם הייתי פעם ראש עיר.

אריה ביבי: אני רוצה להגיד לכם, שבנושא הזה אפשר לרתום את הרווחה, את החינוך, את הפקחים וכל אנשי העירייה.

אריה ביבי: גם אותם הייתי לוקח ליום סדנה: איך לשלב את כל הזרמים בתוך עכו, ולהביא אותם לדו קיום לשלום.

אריה ביבי: כמו שאמרתי לנציג המשטרה: אדוני, אתה צריך לעשות לוח אצלך במשרד, במשרד החקירות או במשרד הסיור, היכן אתה תשים את מרב הכוח בזמן שיש לך את מרב האלימות.

אריה ביבי: זו הסיסמה הכי קצרה שאני יכול להגיד לך.

אריה ביבי: יפה, בפעם הבאה צריכים ללחוץ על סגן ראש העיר או על ראש העיר, שיבואו ויפגשו עם הצוות.

אריה ביבי: חשוב מאוד שאנחנו נשמע את ראש העיר.

דוד אזולאי: אם ראש העיר לא יבוא, אנחנו נלך אליו.

דוד אזולאי: ניקח את הוועדה ונרד לעכו.

אריה ביבי: אני מקבל את ההתנצלות של המשטרה שאיחרה, מחוסר ברירה.

אריה ביבי: גם אם יגידו לי שיש פה בדיקות, זה לא תירוץ.

אריה ביבי: אל תתגלח, אבל במסדר תהיה מגולח.

אריה ביבי: אם אני הייתי צריך לבוא לפה, הייתי משעה 08:00 עומד בשער.

אריה ביבי: תודה רבה, הישיבה נעולה.